**Tartu ülikooli eesti keele, kultuuri ja ajaloo professuuride 2016. a sihtevalveerimise vormi täitmise juhend.**

Käesolev juhendmaterjal selgitab rahvusteaduste professuuride ja sellega seotud erialade 2016. a sihtevalveerimise vormide ülesehitust ja täitmist.

Täidetavaid vorme on põhimõtteliselt kahte tüüpi:

* Eesti teadusinfosüsteemis (edaspidi *ETIS*) sisalduvat infot kajastav vorm, mis sisaldab faktilist infot TA tegevuste erinevate aspektide kohta. Osaliselt on juhendmaterjal vormi täitmise kohta toodud ka vormis erinevate osade juures. Erinevuste puhul vormis ja käesolevas juhendis toodud juhendmaterjalide vahel palume juhinduda siin juhendis toodud infost, kuna ETISe vormid on universaalsemad ning seal olevat juhendmaterjali on tehniliselt raskem muuta.
* Eneseanalüüsi vorm, mis sisaldab lisaks faktilisele koondinfole ka kvalitatiivset enesehinnangut. Eneseanalüüsi vormid jagunevad omakorda:
	+ Eneseanalüüsi vorm asutusele. Tartu ülikool täidab kogu asutuse tegevust evalveeritavas valdkonnas üldiselt kirjeldava eneseanalüüsi vormi.
	+ Eneseanalüüsi vorm professuurile. Iga sihtevalveerimises osalev professuur täidab oma tegevust kirjeldava eneseanalüüsi vormi.
	+ Eneseanalüüsi vormide lisad sisaldavad detailsemat infot professuuri tegevuse kohta. Lisasid on kokku kolm:
		- Lisa 1. Personali andmed.
		- Lisa 2. Teadusprojektide andmed.
		- Lisa 3. Doktoriõppe andmed.

Sihtevalveerimise materjalide üldise loogika kohaselt saavad hindajad kvalitatiivse enesehinnangu ja olulise faktilise koondinfo eneseanalüüsi vormist. ETISe vahendusel on võimalik saada täiendavat ja üksikasjalikumat infot. Eneseanalüüsi vormide ja nende lisade täitmisel on võimalik kasutada ka ETISe välist informatsiooni ja viidata materjalidele (sh CVd, publikatsioonid, teadusprojektid), mis ei paikne ETISes.

Edaspidi toodud juhendmaterjal selgitab ETISe vormide täitmisega seonduvat.

Juhendmaterjali täiendatakse jooksvalt vastavalt vajadusele ja sellest informeeritakse vastutavaid täitjaid.

**Üldinfo.**

Vormis kajastatud info aluseks on evalveeritavas asutuses ajavahemikus 2010-2015 rahvusteaduste professuuridega seotud alamvaldkondades (edaspidi *rahvusteaduste professuurid*) läbi viidud teadus- ja arendustegevuse projektid, mis on klassifitseeritud CERCSi eriala tasemel. Valdav osa vormis kajastatud teadus- ja arendustegevust kajastavast infost pärineb ülalmainitud projektidega seotud isikute CV-dest. Osaliselt pärineb info täiendavalt ka ETISe erinevatest moodulitest ja EHIS-est.

Vormis kajastuv informatsioon on temaatiliste plokkidena koondatud erinevate sakkide alla (vt allpool). Iga temaatilise ploki juures on võimalik anda omapoolseid kommentaare, selgitusi ja/või täpsustusi vormis toodud küsimustele.

Olulisemad kohad on tekstis tähistatud paksu trükikirja, rohelise värvi ja lühendiga NB!, nt: **NB! Oluline on paksus kirjas.**

Vormi ülesehitus on kakskeelne, sisaldades analoogilist juhendinfot nii eesti kui inglise keeles. Et hindamiskomisjon on rahvusvaheline, täidetakse vormi tekstiline osa inglise keeles, välja arvatud sakis ’Taotlus’ kajastatud asutuse lühiülevaade, mis koostatakse nii inglise kui eesti keeles.

Juurdepääs vormile on ETISe teadlase vaates kahetasandiline:

* 1. Muutmisõigusega isiku vaade hõlmab kogu vormides sisalduvat informatsiooni koos selle muutmise õigusega ning kahte vaatamisõigusega isiku vaatest erinevat sakki: ’Juurdepääs’ ja ’Vormistus’ (selgitus allpool tekstis). Muutmisõigusega isikuks on vaikimisi asutuse poolt määratud vormi vastutav täitja, kes vastutab vormi korrektse ja õigeaegse täitmise eest. Lisaks võib vastutav täitja anda muutmisõiguse täiendavalt teistele isikutele.
	2. Vaatamisõigusega isiku vaade hõlmab kogu vormides sisalduvat informatsiooni ilma selle muutmise õiguseta ning ühte muutmisõigusega isiku vaatest erinevat sakki: ’Printimine’ (selgitus allpool tekstis). Vaatamisõigusega isikud määrab samuti vastutav täitja ja neid võib olla mitu.

**Rahvusteaduste professuuride sihtevalveerimise vormi osad ja nende täitmise juhend.**

* 1. **osa: Sakk ’Taotlus’**Selles sakis on toodud sihtevalveeritavad valdkonnad, alamvaldkonnad ja CERCSi erialad, mille alusel on vormis sisalduv info taotluses kajastatud. Samuti on siin toodud evalveeritava asutuse nimi, vastutav täitja ning vormis kajastatud ajavahemik. Evalveeritav asutus täidab selles sakis oma tegevuse lühiülevaate rahvusteaduste professuuride kohta nii eesti kui inglise keeles. Vormi aktiveerimiseks tuleb alustada väljade *„Asutuse tegevuse lühiülevaade antud T&A valdkonnas eesti keeles”* ja *„Asutuse tegevuse lühiülevaade antud T&A valdkonnas inglise keeles”* täitmist ja siis vorm salvestada. Pärast vormi esmast salvestamist aktiveeruvad ka ülejäänud sakid.

* 1. **osa: Sakk ’Eneseanalüüs’**Siin on evalveeritaval asutusel kohustus hindamiskomisjoni jaoks üles laadida asutuse poolt koostatud eneseanalüüsi aruande failid. Eneseanalüüsi aruande vorm ja selle lisad on võimalik alla laadida aadressil:

http://www.etag.ee/analuus/teadus-ja-arendustegevuse-evalveerimine/sihtevalveerimine/.

* 1. **osa: Sakk ’T&A tegevus’**Siin kajastatakse asutuses aastatel 2010-2015 käigus olnud sihtfinantseeritavad teadusteemad, grandid jm T&A projektid (edaspidi *projektid*). Eeltäidetud vormis kuvatakse automaatselt kõik rahvusteaduste professuuridega CERCS valdkondade alusel seotud ja ETISes kajastatud projektid.

Vormis mingil põhjusel kajastamata projekte on võimalik lisada nupu **Otsi ja lisa projekt vormile** abil, samuti on rahvusteaduste professuuridega mitteseotud projekte võimalik kustutada projekti lühiinfo rea järel oleva nupu **X** abil.

**NB! Vormis tohib kajastada ainult rahvusteaduste professuuridega** **seotud projekte.**

Vormis toodud projekte on võimalik märksõna või –kombinatsiooni abil filtreerida, samuti on võimalik projektide koondandmestikku salvestada Exceli tabelina nupu **Salvesta Excelisse** abil, et infot oleks võimalik analüüsida ja kontrollida ka vormiväliselt.

Lisaks projektide üldnimekirjale kajastatakse siinkohal summaarselt ka kõigi seotud projektide arv, koondsumma ning projekti keskmine kogusumma nii eurodes kui kroonides.

Eraldi on täiendavas koondtabelis toodud aastate kaupa välja projektide arv ja maksumus järgmiste kategooriate lõikes:

* + Institutsionaalne uurimistoetus,
	+ Teadusteemade sihtfinantseerimine,
	+ Personaalne uurimistoetus,
	+ Eesti Teadusfondi grant,
	+ Riiklikud programmid (sh eri ministeeriumide poolt hallatavad),
	+ Muud Eesti avalikud finantseerimisallikad (sh nt Kultuurkapital jms),
	+ EL Raamprogrammide projektid,
	+ Siseriiklikud ettevõtluslepingud,
	+ Välislepingud ja -grandid (va EL Raamprogrammide projektid).

Projektide koondtabelis saadakse osade meetmete puhul, nagu näiteks sihtfinantseerimine ja ETF grandid, andmed automaatselt ETISest. Kõigi muude projektide puhul sisestatakse koondandmed evalveeritava asutuse poolt käsitsi ja need andmed peavad kokku langema projektide nimekirjas toodud andmetega.

Samuti on siin võimalik välja tuua rahvusteaduste professuuridega seonduvad kollektsioonid/kogud (nende olemasolul), valides need asutuse kollektsioonide/kogude üldnimekirjast.

4. **osa: Sakk ’Infrastruktuur’**Teadus- ja arendustegevuse infrastruktuuri all mõistetakse siinkohal vahendeid (sh ruumid, laborid, aparatuur, seadmed, instrumendid, kollektsioonid, arhiivid, struktureeritud informatsioon või nende ühist eesmärki täitev terviklik kompleks – funktsionaalne ühik) ning nende vahenditega seotud tingimusi, teadmisi, meetodeid, materjale, tegevusi ja teenuseid, mida kasutatakse teadus- ja arendustegevuses uute teadmiste loomiseks, ülekandmiseks, vahetamiseks või säilitamiseks.

Andmed infrastruktuuri kohta lisatakse asutuste poolt vormile käsitsi.

Selles sakis kirjeldatakse eraldi nii T&A tegevusega otseselt seotud ruume (sh laborite ja muude teadusotstarbeliste ruumide arv ja kogupindala) kui ka muud olulisemat infrastruktuuri (sh nimi, soetamise aasta, teenindava personali olemasolu).

Iga infrastruktuuri ühik sisestatakse eraldi ja see salvestatakse koondtabelisse pärast lisamist.
**NB! Infrastruktuur tuleb kajastada labori/kompleksipõhiselt, st mitte minna üksikseadmete tasandile.**

* 1. **osa: Sakk ’Isikud’**Eeltäidetud vormis kajastatakse vaikimisi isikud, kes on olnud kaasatud rahvusteaduste professuuride T&A projektide täitmisesse aastatel 2010-2015 kas projektijuhi, vastutava täitja või põhitäitjana. Uute projektide lisamisel sakis ***’T&A tegevus’*** lisatakse projektiga seotud isikud automaatselt käesolevas sakis toodud isikute hulka, projektide kustutamisel kustutatakse ka nendega seotud isikud. Neile automaatselt kajastatud isikutele saab vajadusel lisada täiendavaid isikuid, kes on seotud rahvusteaduste professuuridega, ent on mingil põhjusel jäänud projektides kajastamata, nupu **Otsi ja lisa isik vormile** abil.
	**NB! Teadustöö tulemused koondatakse vormi läbi ülalmainitud isikute CV-de. Seega peavad sihtevalveerimisega seotud oma andmete lisamiseks vormile oma CV uuendama ja siduma selle vormiga. Vastav info ilmub sihtevalveerimisega seotud isikute töölauale ETISes. Puuduv ja/või vormiga mitteseotud CV ei takista vormi esitamist, kuid selles sisalduv info ei kajastu vormis.**

Vormis toodud isikuid on võimalik nime või nimeosa abil filtreerida, samuti on võimalik isikuid filtreerida järgmiste kategooriate lõikes:

|  |  |
| --- | --- |
| **Filtreeritav kategooria** | **ETISe ametikohtade kategooria** |
| Professor | Professor, Erakorraline professor, Emeriitprofessor |
| Dotsent | Dotsent, Erakorraline dotsent, Emeriitdotsent |
| Assistent | Assistent |
| Lektor | Lektor, Erakorraline lektor |
| Uurija-professor | Uurija-professor |
| Juhtivteadur | Juhtivteadur, Erakorraline juhtivteadur |
| Vanemteadur | Vanemteadur, Erakorraline vanemteadur |
| Teadur | Teadur, Erakorraline teadur |

Isikuid on võimalik salvestada Exceli tabelina nupu **Salvesta Excelisse** abil, et infot oleks võimalik analüüsida ja kontrollida ka vormiväliselt.

Isikute koondtabelis tuuakse ära inimeste arvud ja täidetud ametikohtade (FTE) arv ametikohtade lõikes. Koondtabelis saadakse õppejõudude ja teadustöötajate puhul andmed automaatselt ETISest. Aastate lõikes tähistab esimene tulp aastaarvu all isikute arvu vastavas ametis ja teine nende inimeste summaarset koormust (full time equivalent). Andmed isikkoosseisu kohta antakse vastava aasta 31.12 seisuga (nt professorid seisuga 31.12.2010, 31.12.2011 jne).

Järeldoktoreid, külalisteadureid, administratsiooni ja tehnilist personali käsitletakse vormis järgmises tähenduses:

**Järeldoktor**: järeldoktori grandi raames asutuses töötav isik.

**Külalisteadur**: asutuses teadustööd tegev ja ametlikult külalisteaduriks tituleeritav isik, kes ei tööta asutuses töölepingu alusel ning kelle erialased teadmised ja kogemused tema poolt asutuses tehtava teadustöö valdkonnas on vähemalt teaduri tasemel.

**Administratiivtöötaja**: isik, kes täidab teadus- ja arendustegevusega seonduvaid administratiivseid ülesandeid (nt finants- ja personaliküsimused) ega ole üldjuhul kaasatud projektide tehnilisse elluviimisesse.

**Tehniline personal**: isik, kes töötab teadustöötajate juhendamisel teadusprojektide elluviimisel, kuid ei osale projektide ja/või nende osade teaduslikul/metoodilisel kavandamisel ega tulemuste publitseerimisel.

**NB! Arvuliselt kajastuvad järeldoktorid ja külalisteadurid töötajate koondtabelis teadustöötajate ridadel ja neid selles koondtabelis eraldi välja ei tuua. Konkreetsed arvandmed ja selgitused järeldoktorite ja külalisteadurite kohta tuuakse ära kommentaaride lahtris.**

**NB! Arvandmed administratsiooni ja tehnilise personali kohta koondatakse töötajate koondtabelis reale ’*Administratiivne personal*’. Täpsustused ja selgitused tuuakse vajadusel ära kommentaaride lahtris.**

**NB! Käsitsi täidetakse asutuse poolt töötajate koondtabelis seega ainult rida ’*Administratiivne personal*’.**

Eraldi koondtabelis tuuakse ära inimeste vanuseline struktuur viimase viie aasta lõikes.

Doktoriväitekirjade kaitsmise osas kajastatakse vaikimisi väitekirjad, mis on ETISe väitekirjade moodulis seotud evalveeritava valdkonnaga CERCSi erialade tasemel. Mingil põhjusel kajastamata kaitstud doktoriväitekirju on võimalik vormile lisada. Kaitsnud doktorandi praegune töökoht täidetakse vaikimisi, kui ETISes on selle kohta info olemas. Kui andmed puuduvad, täidab selle lahtri evalveeritav asutus, näidates ära organisatsiooni tüübi (nt ülikool, teadusinstituut, äriettevõte vms). Info puudumisel täita lahtrid tekstiga ‘*Not available*’. Evalveeritava asutuse töötajate poolt juhendatud, ent mujal kaitstud doktoriväitekirjade kohta palume anda selgitused kommentaaride lahtris.

Info doktoriõppe läbiviimise kohta õppekavade lõikes saadakse automaatselt EHIS-est, vaikimisi kuvatakse vormis doktoriõppe läbiviimise koondtabelis kõik asutuses täidetavad õppekavad, mille seast asutus valib välja rahvusteaduste professuuridega seonduvad. Tabelis tuuakse ära vastaval õppekaval antud aastal õppivate doktorantide arv.

Isikute tunnustamised teadus- ja arendustegevuse eest kuvatakse vaikimisi vormiga seotud isikute CV-dest. Õppetööga seotud tunnustusi palume vormi mitte sisestada. Üleliigseid ja vähemolulisi tunnustusi saab koondnimekirjast eemaldada.

**NB! Kajastatakse ainult riigi teaduspreemiad ning olulisemad rahvusvahelised preemiad. Kollektiivsed tunnustused kajastatakse ainult töögrupi juhi kaudu. Esitatakse kokku maksimaalselt 10 olulisemat tunnustust.**

* 1. **osa: Sakk ’T&A tulemused’**Rahvusteaduste professuuridega seotud isikute 2010-2015. a ilmunud publikatsioonid kuvatakse vaikimisi evalveerimisvormis kajastatud isikute CV-dest. Vormis kajastatakse kõik isiku poolt vormiga seotud ja tema CV-s toodud publikatsioonid. Mingil põhjusel kajastamata rahvusteaduste-alaseid publikatsioone on vormile võimalik lisada.

	Käsitsi täidetaval väljal ’Muu’ tooge välja info nende publikatsioonide kohta, mis ETISes ei kajastu, samuti tele-, raadio jm esinemiste ning omavalmistatud või olulisel määral täiustatud tarkvara, seadmete ja masinate kohta. Rahvusteaduste professuuridega mitteseotud üksikpublikatsioone vormile lisada ei tohi ja mingil põhjusel nimekirjas sisalduvaid rahvusteadustega mitteseonduvaid publikatsioone on võimalik vormist ka kustutada.

	Asutuse kohta on võimalik esitada kuni 30 nn parimat publikatsiooni, mis asutuse hinnangul kajastavad kõige paremini asutuses tehtava teadustöö temaatikat ja taset ning mis on otseselt seotud rahvusteaduste professuuridega. Valdkonna parimatele publikatsioonidele peab olema lisatud kas terviktekst ETISes või viide mujal paiknevale ja vabalt digitaalselt kättesaadavale terviktekstile, raamatud peavad digitaalse tervikteksti puudumisel olema ekspertidele kättesaadavad kohtvisiidi käigus.

**NB! Kõik 30 parimat publikatsiooni peavad olema seotud rahvusteaduste professuuridega.**Info patentsete leiutiste ja patenditaotluste kohta kuvatakse vaikimisi vormiga seotud isikute
CV-dest. Mingil põhjusel kajastamata ja rahvusteaduste professuuridega otseselt seotud patentseid leiutisi on vormile võimalik lisada ning valdkonnaga mitteseotud infot on võimalik kustutada.

* 1. **osa: Sakk ’Printimine’** (*vaatamisõigusega isiku vaates*)
	Siin on võimalik vormi ja/või selle üksikuid osi välja trükkida ja/või neist pdf-fail moodustada, märkides linnukese trükitava osa ees olevasse kasti.

* 1. **osa: Sakk ’Juurdepääs’** (*vastutava täitja vaates*)
	Siin on vormi vastutaval täitjal võimalik nupu **Otsi** abil lisada isikuid, kes lisaks temale saavad vormi vaadata. Vaatamisõigusega isikuid võib olla mitu. Vormile juurdepääsu omavaid isikuid on võimalik kustutada nime järel oleva nupu **X** abil.

* 1. **osa: Sakk ’Vormistus’** (*vastutava täitja vaates*)
	Siin on võimalik vormi või selle üksikuid osi sakkide kaupa välja trükkida, märkides linnukese trükitava osa ees olevasse kasti ning vajutades seejärel nuppu **Prindi** . Esmalt moodustub seejärel kogu valitud materjalist üks fail, mida on seejärel võimalik kas salvestada pdf-failina või printida.

Samuti toimub siin ka valmis taotluse esitamine ja kinnitamine. Taotluse esitamiseks peab vormile olema lisatud vähemalt üks eneseanalüüsi fail.

**Taotluse esitamise kuupäev on 11.12.2015.**